Sol-Tech 'n baken van hoop vir studente - Solidariteit Boufonds
Tuis › Artikels › Sol-Tech 'n baken van hoop vir studente
Sol-Tech teiken selfgedrewe jongmense met 'n aanleg vir tegnologie en 'n passie vir beroepsgerigte werk, wat die behoefte het om by te dra tot die vestiging van 'n omgewing wat in alle aspekte optimaal funksioneer. Eenvoudig gestel, Sol-Tech lewer uitnemende, afgeronde individue deur gehalte-onderrig en opleiding.
Rekordinname van studente
Daar is selde 'n oop sitplek by Sol-Tech ná die studente-innames wat drie maal per jaar plaasvind. Om Sol-Tech se opleidingslokale propvol gretige studente te hou, is een van die beroepsopleidingskollege se sleutelprestasieareas; enersyds omdat dit volhoubaarheid verseker, en andersyds omdat dit die maksimum impak en voordeel wat die gemeenskap uit hierdie opleiding put, verseker.
Paul van Deventer, besturende direkteur van Sol-Tech, vertel dat hulle elke jaar hul hoogste besetting met die Januarie-inname sien. "Ons vorige rekord was 96%, maar met Sol-Tech se steeds groeiende reputasie en die eerste lewering van die nuwe tegniese matrikulante het ons in Januarie 2019 'n rekordinname van 104,2% gehad! Sonder om gehalte in te boet, is planne gemaak om die inskrywings bo kapasiteit te hanteer en sonder die positiewe, passievolle gesindheid van ons personeel sou dit eenvoudig nie moontlik gewees het nie."
Só presteer hulle
Dit was einde Februarie, soos gebruiklik, weer tyd om die jaarlikse akademiese prestasie-toekennings te maak. Dit word gedoen om aan studente wat 'n onderskeiding behaal het in N0 (die oorbrugging tot N1), N1 of N2 erkenning te gee, maar bied natuurlik ook 'n ideale geleentheid om aan voornemende werkgewers te wys wat die standaard is waaraan die Sol-Tech-studente voldoen. Dit is 'n spoggeleentheid wat deur baie trotse ouers bygewoon word.
Dr. Philip Minnaar, hoof van Sol-Tech, sê dit is dikwels ook 'n eerste keer dat van die studente enige toekenning op 'n verhoog ontvang – iets wat vir hulle 'n groot motivering is om dit in die toekoms weer te kan regkry.
'n Totaal van 254 onderskeidings is behaal: 84 in N0 (oorbrugging), 17 in N1 en 43 in N2. Van die studente het selfs volpunte behaal: in Wiskunde N1 het sewe studente 100% behaal, in Wetenskap N1 was daar een, en in Industriële Elektronika N1 ook een.
Die akademiese toppresteerder vir die jaar was Eckhard Potgieter, wat 94% in N0 Wiskunde, 87% in N0 Wetenskap, 97% in N1 Wiskunde, 85% in N1 Wetenskap, 81% in N1 Industriële Elektronika en 82% in Elektrovakteorie behaal het. Buiten die prestige-wisseltrofee wat hy ontvang het, kry die toppresteerder ook 'n lessenaartrofee wat hy kan huis toe neem en met trots aan vriende en familie kan ten toon stel.
Sol-Tech spog by QCTO
Die Quality Council for Trades and Occupations (QCTO), deesdae die liggaam in Suid-Afrika wat ambagsopleiding beheer, se besturende direkteur het onlangs 'n afvaardiging na Sol-Tech gestuur. "Die QCTO wil Sol-Tech, wat reeds 'n tyd gelede vir die nuwe Beroepskwalifikasies akkreditasie ontvang het, as voorbeeld gebruik by ander publieke en privaat kolleges. Sol-Tech is versoek om in Mei die hele QCTO-bestuurspan toe te spreek oor die vordering met die ontwikkeling en implementering van die kwalifikasie," verduidelik Minnaar. Onder leiding van Vanessa Verster werk lektore reeds sedert Januarie verlede jaar hard om die leermateriaal en assesserings vir implementering gereed te kry.